贈嶺東陳秀才
作者：呂本中
朝代：宋

paragraphs: 風吹賀江浪如雪，浮梁左右行人絕。
病夫坐稳懶出行，破屋只愁吹瓦裂。
東縣陳卿忽叩門，笑語歡然相暖熱。
怪我長貧走道路，所至不安寧有說。
鄰州賊報又警急，欲泛扁舟窮百粤。
如君長才亦未用，獨守區區負奇莭。
未能俯首效兒輩，肯便出門探虎穴。
馬羣時致千里足，烈士寧無一時傑。
我復何人敢言事，一世摧頽甘短拙。
幸君無事時一過，喜聽高談健其決。
瘴癘參差畏久留，歲月崢嶸惜輕别。